প্রবাসী পত্রিকায় (জ্যৈষ্ঠ ১৩৩১) কবির চিঠির এই অংশ মুদ্রিত হয়েছিল, পরে সাময়িকপত্রে রবীন্দ্রপ্রসঙ্গ : প্রবাসী (টেগোর রিসার্চ ইনস্টিটিউট, ১৯৭৬) সংকলনে গৃহীত, পৃ ৭৫। ১৯২৪-এর ১২ই এপ্রিল থেকে ৩০শে মে পর্যন্ত কবি চীনে ছিলেন। এপ্রিলের মাঝামাঝি এ-পত্র লিখিত। রবীন্দ্রনাথ চীনে যে-সব বক্তৃতা দিয়েছিলেন তার বেশিরভাগ Talks in China গ্রন্থে গ্রথিত। ১৯২৪-এ মুদ্রিত বইটির প্রচার বন্ধ করে ১৯২৫-এ আর-একটি সংস্করণ প্রকাশ করেন রবীন্দ্রনাথ। দেখুন, শিশিরকুমার দাশ, বিতর্কিত অতিথি, (১ম প্রকাশ ১৩৯২, দ্বি-স ২০১১)। কবির এই সফরের এক যুগ পরে শান্তিনিকেতনে চীন-ভবন স্থাপিত হয়; ভবন ও গ্রন্থাগার চৈনিক সরকারের অর্থে প্রতিষ্ঠিত (এপ্রিল ১৯৩৭)।